ན་ནིང་ཡིན་ནམ་རྒྱལ་དབང་ཀརྨ་པས་ཁོང་གིས་ཁོང་གི་ཡབ་ཡུམ་གཉིས་ལོ་རྒས་ཀྱིན་ཡོད་པའི་སྐུ་པར་མཇལ་ནས་ཐུགས་ཚེགས་ཧ་ཅང་ཆེ་ལུགས་དང་།གང་མགྱོགས་ལོ་གསུམ་བཞིའི་ནང་བོད་དུ་ཡབ་ཡུམ་མཇལ་དུ་ཕེབ་ཀི་ཡིན་ལུགས་ལྟ་བུའི་བཀའ་མོལ་ཞིག་གསུངས།དེས་ང་ལ།སངས་རྒྱས་མི་གཟུགས་ཞེས་པའི་ཚིག་དུམ་ཞིག་དྲན་དུ་བཅུགཡང་ཟླ་ཤས་སྔོན་ཀརྨ་པས་ཁོང་གི་ཉེ་འཁྲིས་ཀྱི་ཞབས་ཞུ་བ་དེ་འདྲ་བ་དམིགས་པ་མིན་ནམ་སྙམ་པའི་བཀའ་མོལ་ཅུང་ནན་པོ་ཞིག་བརྙན་ལམ་ནས་གསུངས་པ་མཇལ།ང་ཚོའི་ཀརྨ་པར་ཡང་ཁོང་གི་ཚོད་ཀྱི་སྐུ་ངལ་ཆེན་པོ་ཞིག་ཏན་ཏན་འདུག་སྙམ་པའི་བསམ་བློ་མ་འཁོར་རང་འཁོར་རེད།སངས་རྒྱས་འཁོར་བ་འཇིག་ཅེས་པ་དེ་དྲན་ནམ།སངས་རྒྱས་འཁོར་བར་བཞུགས་པའམ་འཁོར་བར་བཅུག་ན་འདི་འདྲ་རེད།གཞི་རྩའི་ཆ་ནས་ཀརྨ་པར་སྐུ་གཟུགས་ཀྱི་སྙུང་གཞི་ཆེན་པོ་དེ་འདྲ་ཡོད་པའི་ཚུལ་མི་མཇལ་ཀྱང་མི་ལུས་ཤིག་བླངས་ཕྱིན་ཆད་སྐྱེ་རྒ་ན་འཆི་མ་བརྒྱུད་པར་འགྲོ་ས་གཏན་ནས་མེད་པས།ཀརྨ་པ་ཡང་བསྙུན་བཅོས་ཤིག་གི་ཆེད་དུ་ཨ་མེ་རི་ཀར་བཞུགས་ནས་རྒྱུན་རིང་ཙམ་ཕྱིན་པ་དང་།ཁོང་གི་བླ་བྲང་ནས་ཁོང་རྒྱ་གར་ལ་ཕེབ་རྒྱུ་མ་རེད་ཅེས་པ་དེ་དཀྲོགས་གཏམ་ཡིན་ལུགས་དང་ཁོང་རྒྱ་གར་ལ་ཕེབ་རྒྱུ་རེད་ཅེས་གསལ་བསྒྲགས་སྤེལ་སོང་།